Source: http://publish.kuopio.fi/cgi/DREQUEST.PHP?page=meetingitem&id=2015298578-4
Timestamp: 2019-11-19 08:59:17+00:00
Document Index: 3670938

Matched Legal Cases: ['§ 15', '§ 16', '§ 15', '§ 16', '§ 65', '§ 15', '§ 16']

Pöytäkirja 18.03.2015/Pykälä 47
Asianro 641/10.00.02.01/2015
Oikaisuvaatimus / Tonttien 297-16-28-1 (Ilveksentie 5) ja 297-16-29-1 (Ilveksentie 3) maanvuokrasopimuksien uusiminen
Asunto Oy Ilvesrinne -niminen yhtiö on vuokramiehenä tonteilla 297-16-28-1 ja 297-16-29-1. Tonttien maanvuokrasopimukset päättyvät 14.7.2015. Tontit ovat asemakaavamerkinnältään rivitalojen ja muiden kytkettyjen asuinrakennusten korttelialuetta (AR).
Tonttipäällikön päätökset maanvuokrasopimuksien uusimisista
Tontin 16-28-1 maanvuokrasopimuksen uusimisesta on päätetty tonttipäällikön 26.1.2015 § 15 päätöksellä ja tontin 16-29-1 maanvuokrasopimuksen uusimisesta on päätetty tonttipäällikön 26.1.2015 § 16 päätöksellä. Päätöksillä tonttien vuokra-aikoja on jatkettu vuoden 2046 loppuun saakka.
Uusia maanvuokrasopimuksia varten tonttien maanvuokrat on määritelty asemakaavassa osoitettujen rakennusoikeuksien mukaan, kuten kaupungin maapoliittinen ohjelma rivitalotonttien osalta edellyttää. Kettulanlahden kaupunginosassa rivi- ja kerrostalotontin hinta vuonna 2015 on 119,87 euroa/k-m². Tontin vuosivuokra on 4 % tontin arvosta ja vuokra on sidottu elinkustannusindeksin pistelukuun 1910 (joulukuu 2014). Tontin 16-28-1 asemakaavan mukainen rakennusoikeus on 640 k-m², jolloin tontin 16-28-1 uudeksi vuokraksi muodostuu 3 069 euroa/vuosi. Tontin 16-29-1 asemakaavan mukainen rakennusoikeus on 600 k-m², jolloin tontin 16-29-1 uudeksi vuokraksi muodostuu 2 877 euroa/vuosi. Voimassa olevien maanvuokrasopimusten mukaiset tonttien tämän hetkiset vuokrat ovat noin 600 euroa/vuosi. Tonttien edelliset maanvuokrasopimukset on tehty vuonna 1965 silloiseen maan arvoon perustuen ja sidottu elinkustannusten yleisindeksiin. Maan arvo on kuitenkin noussut indeksiä nopeammin. Tästä syystä vuokraan muodostuu tasokorotus maanvuokrasopimusta uusittaessa. Vanhoja maanvuokrasopimuksia uusittaessa tällaiset tasokorotukset ovat tavanomaisia.
Asunto Oy Ilvesrinne -niminen yhtiö on tehnyt oikaisuvaatimuksen tonttipäällikön 26.1.2015 § 15 ja 26.1.2015 § 16 tekemistä maanvuokrasopimuksien uusimispäätöksistä. Oikaisuvaatimuksessa vaaditaan tonttien vuokrankorotuksien kohtuullistamista. Oikaisuvaatimuksen mukaan tonttien vuokrat nousevat suhteessa aiempiin vuokriin nähden kohtuuttomasti. Taloyhtiö ehdottaa, että vuokrien laskennan peruste tulisi olla asemakaavan mukaisen rakennusoikeuden sijaan käytetty rakennusoikeus, koska rakennuksien sijaintien takia asunto-osakeyhtiö ei tule tonteilla käyttämään jäljellä olevia rakennusoikeuksia. Käytetyn rakennusoikeuden mukaan laskettuna tontin 16-28-1 vuosivuokraksi muodostuisi 2 119 euroa/vuosi ja tontin 16-29-1 vuosivuokraksi 1 917 euroa/vuosi.
Kaupunginvaltuuston 18.6.2007 § 65 hyväksymän kaupungin maapoliittisen ohjelman mukaisesti vuokra määräytyy kerros- ja rivitalotonteilla tontin asemakaavan mukaisen rakennusoikeuden mukaan.
Kaupungin on kohdeltava tonttien vuokralaisia tasapuolisesti. Yhdenvertaisuusperiaate ja tasapuolinen kohtelu huomioiden kaupunki suhtautuu vuokrien kohtuullistamiseen pääasiassa kielteisesti. Kaupunki ei ole suostunut muihinkaan vastaaviin vuokran kohtuullistamishakemuksiin. Maapoliittisen ohjelman mukaista Kettulanlahden kaupunginosan rivi- ja kerrostalotonttien rakennusoikeuden hintaa 119,87 eur/k-m² voidaan pitää kohtuullisena. Vuokran kohtuullistamiselle ei ole perusteita eikä oikaisuvaatimuksessa ole tuotu esille mitään sellaisia seikkoja, jotka antaisivat tarpeen muuttaa viranhaltijapäätöstä. Täten Asunto Oy Ilvesrinne -nimisen yhtiön tekemä oikaisuvaatimus esitetään hylättäväksi. Muidenkin kerros- ja rivitalotonttien vuokrasopimuksia uusittaessa tonttien vuokrat on määritelty samoilla periaatteilla.
Esitys Esitän kaupunkirakennelautakunnalle, että Asunto Oy Ilvesrinne -nimisen yhtiön tekemä tonttipäällikön 26.1.2015 § 15 ja 26.1.2015 § 16 päätöksiä koskeva oikaisuvaatimus hylätään.
641/2015 Oikaisuvaatimus Ilvesrinne 18022015.pdf